Tirsdag 5. mai 2015

Norske velgere delt i synet på Syria-flyktninger

Oslo (NTB): I en undersøkelse Norstat har utført for NRK sier 51 prosent ja til at Norge bør ta imot 10.000 flyktninger fra Syria innen 2016. 38 svarer nei og 10 prosent vet ikke.

Velgerne på venstresiden og i sentrum er mest positive til å ta imot 10.000 flyktninger fra Syria. De blå velgerne er mest negative, mens Sp-velgerne er omtrent delt på midten.

Hos Frp-velgerne sier ni av ti nei til 10.000 Syria-flyktninger, og partiets parlamentariske leder Harald Tom Nesvik mener undersøkelsen viser at det norske folk er delt.

– 38 prosent sier nei, og hvis du tar med «vet ikke», så er det ganske likt, sier Nesvik til NRK.

Mens 69 prosent av Aps velgere vil ta imot 10.000 syrere, er det flertall mot et slikt tiltak blant dem som støtter regjeringspartiene. I Høyre sier 27 prosent av velgerne ja, mens 64 prosent sier nei. Hos dem som ville stemt Frp er svaret enda mer entydig negativt: 5 prosent ja mot 88 prosent nei.

Lengst til venstre på den politiske skalaen sier 93 prosent av Rødt-velgerne og 88 prosent av SV-velgerne ja. Også blant dem som ville stemt De Grønne og Venstre er mer enn tre firedeler positive, henholdsvis 81 og 78 prosent. 71 prosent av KrFs velgere sier ja, men det er også her vi finner den største andelen vet ikke: 17 prosent. (©NTB)